CELEX: 62021TN0100
Language: el
Date: 2021-02-16 00:00:00
Title: Υπόθεση T-100/21: Αγωγή της 16ης Φεβρουαρίου 2021 — Sánchez-Gavito León κατά Συμβουλίου και Επιτροπής

10.5.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 182/57
            
         
      Αγωγή της 16ης Φεβρουαρίου 2021 — Sánchez-Gavito León κατά Συμβουλίου και Επιτροπής
      (Υπόθεση T-100/21)
      (2021/C 182/77)
      Γλώσσα διαδικασίας: η αγγλική
      
         Διάδικοι
      
      
         Ενάγουσα: Maria del Carmen Sánchez-Gavito León (Reston, Virginia, Ηνωμένες Πολιτείες) (εκπρόσωπος: M. Veissiere, δικηγόρος)
      
         Εναγόμενοι: Συμβούλιο της Ευρωπαϊκής Ένωσης, Ευρωπαϊκή Επιτροπή
      
         Αιτήματα
      
      Η ενάγουσα ζητεί από το Γενικό Δικαστήριο:
      
                  —
               
               
                  να διαπιστώσει τον παράνομο χαρακτήρα της παράλειψης των εναγομένων·
               
            
                  —
               
               
                  να υποχρεώσει την Ευρωπαϊκή Ένωση, εκπροσωπούμενη από τους εναγόμενους, υπό την ιδιότητά της ως μέλους της Διεθνούς Συμβουλευτικής Επιτροπής Βάμβακος (ICAC), να λάβει μέτρα κατά του εκτελεστικού διευθυντή του ICAC για παραβάσεις·
               
            
                  —
               
               
                  να διατάξει την άμεση αναστολή της χρηματοδοτικής συνεισφοράς της Ευρωπαϊκής Ένωσης προς την ICAC, έως ότου η ICAC συμμορφωθεί με την υποχρέωση σεβασμού των ανθρωπίνων δικαιωμάτων που προστατεύονται από τις Συνθήκες της Ένωσης·
               
            
                  —
               
               
                  να υποχρεώσει την Ευρωπαϊκή Ένωση, εκπροσωπούμενη από την Επιτροπή και το Συμβούλιο να καταβάλει στην ενάγουσα ως αποζημίωση για ηθική βλάβη το ποσό των 300 000,00 ευρώ·
               
            
                  —
               
               
                  να υποχρεώσει την Ευρωπαϊκή Ένωση, εκπροσωπούμενη από την Επιτροπή και το Συμβούλιο, να καταβάλει στην ενάγουσα ως αποζημίωση για την απώλεια απασχόλησης και ευκαιρίας και για ζημία που αφορά τη σταδιοδρομία της ποσό 103 542,92 δολαρίων ΗΠΑ (με την τρέχουσα συναλλαγματική ισοτιμία σε ευρώ) το οποίο ισοδυναμεί με μισθούς ενός έτους και μισού με βάση το τελευταίο σημείωμα μισθοδοσίας της στην ICAC (69 055,28 δολάρια ΗΠΑ)·
               
            
                  —
               
               
                  να υποχρεώσει την Ευρωπαϊκή Ένωση, εκπροσωπούμενη από την Επιτροπή και το Συμβούλιο, να καταβάλει στην ενάγουσα ως αποζημίωση για περιουσιακή ζημία το ποσό των 19 368,13 δολαρίων ΗΠΑ (με την τρέχουσα συναλλαγματική ισοτιμία σε ευρώ) πλέον τόκων με το τρέχον νόμιμο επιτόκιο ετησίως (από τον Ιούνιο του 2019)·
               
            
                  —
               
               
                  να καταδικάσει την Ευρωπαϊκή Ένωση στα δικαστικά έξοδα, συμπεριλαμβανομένων των εξόδων εκπροσωπήσεως από δικηγόρο.
               
            
         Ισχυρισμοί και κύρια επιχειρήματα
      
      Προς στήριξη της αγωγής της, η ενάγουσα προβάλλει τρεις ισχυρισμούς.
      
                  1.
               
               
                  Με τον πρώτο προβάλλεται παράλειψη της Επιτροπής και το Συμβουλίου να λάβουν οποιοδήποτε μέτρο, γεγονός το οποίο προκάλεσε σημαντική ηθική βλάβη και περιουσιακή ζημία στην ενάγουσα, η οποία στερήθηκε την πρόσβαση στη δικαιοσύνη, και προσέβαλε το δικαίωμά της στην αξιοπρέπεια και σε ένα ασφαλές εργασιακό περιβάλλον.
               
            
                  2.
               
               
                  Με τον δεύτερο προβάλλεται υποχρέωση των εναγομένων να ενεργούν σύμφωνα με τις Συνθήκες, ιδίως με το άρθρο 207 ΣΛΕE το οποίο αποτέλεσε τη βάση για την προσχώρηση της Ευρωπαϊκής Ένωσης στην ICAC και το οποίο προβλέπει ότι η κοινή εμπορική πολιτική ασκείται στο πλαίσιο των αρχών και των στόχων της εξωτερικής δράσης της Ένωσης. Η Επιτροπή υπέχει υποχρέωση σύμφωνα με τα άρθρα 314 και 317 ΣΛΕΕ και οφείλει να συμμορφώνεται με τα συμφέροντα, τις αξίες και αρχές [της Ένωσης] σύμφωνα με το άρθρο 3 ΣΕΕ και τον Χάρτη.
               
            
                  3.
               
               
                  Με τον τρίτο λόγο προβάλλεται ότι, διά της παραλείψεως τους, η Επιτροπή και το Συμβούλιο προσέβαλαν τα θεμελιώδη δικαιώματα της ενάγουσας όπως το δικαίωμα προσβάσεως στη δικαιοσύνη και το δικαίωμα σε ένα ασφαλές εργασιακό περιβάλλον.